Yudonegoro

Raden Bugan èngghi panèka potra dâri Kanjeng Pangeran Ario Cokronegoro I. Kacator dâlem pan-sanapan bhuku sajhârâ Sumenep, è bâkto Raden Bugan ghi' omor 3  taon, è okom ka Cirebon è bâkto wilaya Madhurâ maso' ka jhâman paperangan. 

È Cirebon salèrana è anjhu kalowargâ Kesultanan Cirebon, saamponna dhibâsâ èpakon nyarè èlmo è Giri. È bâkto ajhâr, salèrana tapangghi sareng Pangeran Trunojoyo sè jughân areng-sareng nyarè èlmo neng Pesantren kasebbhut. Saamponna tammat, Raden Bugan èpakon abhâli ka Sumenep sareng Sultan Cirebon. 

Dâlem parjalanan palèmnan ka Sumenep, salèrana nyempattaghi ka Polo Mandangin, Sampang kaangghuy atapa. È kennengan panèka, Pangeran Bugan tapangghi polè sareng Pangèran Trunojoyo. Sè kaduwâ ajhânjhi è bingkeng arè bhâkâl tapangghi è Sumenep.

 Raden Bugan bân Pangèran Trunojoyo Tapangghi 
Tandhuk ka Sumenep, Raden Bugan èangkat dhâddhi Kebayan Kabhupatèn otabâ Manteri Kabhupatèn, kalabân gelar Raden Wongsodjojo. È sèttong arè, kacarèta Kanjeng Tumenggung Ario Jaing Patih ( Adipati Sumenep ke 22 ) narèma kabhâr Pangeran trunojoyo bhâkâl acabis ka Sumenep. Kanjeng Tumenggung Ario Jaing Patih kobâter kalabân kabhâr kasebbhut. Sadhâjâ Menteri èkompollaghi, tamaso'  Raden Wongsodjojo. 

Dâlem papanggiyan panèka Kanjeng Tumenggung Ario Jaing Patih adhâbu aromasa ta' pantes narèma kadâtengan Pangeran Trunojoyo ka Sumenep.

Salèrana makon sadhâjâ Menteri kaangghuy aghântè kaangghuy mangghi'i kadâtengan Pangeran Trunojoyo. Nangèng, sadhâjâ Menteri ta' poron jughân. Para Menteri aparèng pamangghi dâ' Tumenggung Ario Jaing Patih jhâ' lebbhi pantes maskè è Budi arè bhâkal aperrang sareng Trunojoyo.

Ta' èsangka, Raden Wongsodjojo sèyap aghântè  Tumenggung Ario Jaing Patih kalabân syarat Raden Wongsodjojo èparèng èdi ngèbhâ pasukan Karaton sajumla 700 orèng bân ngangghuy atribut karajâ'ân sè èyangghuy Kanjeng Tumenggung Ario Jaing Patih. Tantona, Kanjeng Tumenggung Ario Jaing Patih sarojhu'.

 Raden Bugan dhâddhi Adipati Sumenep ke-23 
Raden Wongsodjojo bân Pangeran Trunojoyo nojjhu dâ' Sumenep asareng pengawal sè ègibhâ Pangeran Trunojoyo. Sa dâpa'na dâ' Karaton Karang Toroy. Kaduwâ pemimpin ollè kabhâr Kanjeng Tumenggung Ario Jaing Patih bhuru ka Sampang kalabân maksod ta' abhâliya polè kâ  Sumenep. Pramèla ghânèka, atas parsetujuwan Pangeran Trunojoyo Raden Wongsodjojo èangkat dhâddhi ' Adipati Sumenep ke 23 kalabân Gelar Kanjeng Tumenggung Ario Yudonegoro sè kalonta kalabân sebbudhân Macan Wulung.

Kanjeng Tumenggung Ario Yudonegoro ngagungè raji asmaèpon Nyai Raden Ayu Kani, mènangka keponakan dâri Pangeran Trunojoyo. Salèrana èpareng empa' katoronan, sadhâjâna babinè', èngghi panèka

Raden Ayu Batur;

Raden Ayu Artak'

Raden Ayu Otok; dan

Raden Ayu Katjang.

 Sombher